Moja prva e-knjiga

Autor: Ivan Horvat

Predgovor

Ovaj predložak poslužit će nam kako bismo se upoznali s osnovnim radnjama programa Sigil. U predložak možete dodati proizvoljan broj tekstualnih, slikovnih i multimedijskih elemenata. Svi screencastovi u tečaju snimljeni su pomoću ovog predloška. Nakon rješavanja pojedinog zadatka iz tečaja možete jednostavno provjeriti odgovara li izgled vaše e-knjige onome iz screencasta, odnosno provjeriti jeste li ispravno riješili zadatak. Želimo vam mnogo sreće u radu i brzo učenje!

Što je e-knjiga?

E-knjiga je digitalna verzija knjige prilagođena čitanju na ekranu. Postoji više formata u kojem se izrađuju e-knjige, a među najraširenijima su EPUB i PDF. E-knjiga u EPUB formatu automatski se prilagođava različitim veličinama ekrana što ju čini prikladnom za uporabu na svim vrstama uređaja.

Prednosti e-knjige

Neke od prednosti e-knjiga su lako pretraživanje teksta i malo zauzeće diskovnog prostora. Cijena njihovog distribuiranja je niska, a usto su i ekološki prihvatljive zbog smanjena potrošnje papira i tinte.

O digitalnim udžbenicima

Sve popularnija vrsta e-knjiga svakako su digitalni udžbenici.

Do prije svega nekoliko godina digitalni udžbenik podrazumijevao je statični dokument u PDF formatu u kojem se nalazila skenirana verzija rukom ispisanih skripti koje su se prikazivale na folijama pomoću grafoskopa. Digitalni udžbenik 21. stoljeća dinamički je medij u kojem se pored teksta nalazi i multimedijski sadržaj (audio, video, animacije, animirani modeli, kvizovi itd.) kojim se omogućuje interaktivnost učenika i sadržaja.

Digitalni udžbenici mogu se pregledavati na različitim platformama za prikaz digitalnih sadržaja - od stolnih (PC) računala, do prijenosnih uređaja (iPad, Kindle, Android uređajima, Kobo itd.). Njihove aplikacije za čitanje e-udžbenika (Moon+ Reader, Adobe Digital Editions, Calibre, Aldiko, Azardi…) omogućuju označavanje sadržaja, dodavanje bilješki u tekstu, pohranu citata, umetanje knjižnih oznaka, te suradnju s kolegama u obliku chata ili dijeljenja sadržaja.

Mogućnosti digitalnog udžbenika ovise o formatu u kojem je napravljen. ePub format danas je jedan od najučestalijih formata za izradu digitalnih knjiga, čija posljednja verzija ePub3 podržava uključivanje multimedije u sadržaj. U vrhu najpopularnijih nalaze se još formati poput:  DjVu, PDF i Kindle.

Izvor: www.skole.hr